《述怀 其一》
清代·冯云骧

人生各有命，富贵安可求。静心服道素，泉石恣优游。

冥鸿达者羡，文牺志士羞。伤彼陌上花，疾风吹未休。

去为沟中泥，妍华讵可留。南山有古木，曾不畏高秋。

作者简介：冯云骧，字讷生，代州人。顺治乙未进士，康熙己未举博学鸿词，历官福建督粮道。有《飞霞楼诗》、《云中集》、《国雍》、《草沱园偶辑》、《瞻花稿》、《涉霞吟》、《青苔篇》。